**Bookreview**

**George C. Bitros and Nicholas C. Kyriazis (eds), *Essays in Contemporary Economics: A Festschrift in Memory of A.D. Karayiannis*, Heidelberg/New York/ Dordrecht/London: Springer, pp. 231+xvi.**

Ο συλλογικός αυτός τόμος, υπό την επιμέλεια των καθ. Γεωργίου Μπήτρου και Νικολάου Κυριαζή, αποτελεί συλλογή δοκιμίων εις μνήμην του καθ. Αναστασίου Δ. Καραγιάννη. Οι επιμέρους συμβολές, οι οποίες εστιάζουν σε θεματικές που αναδεικνύουν το πολύπλευρο και πολυδιάστατο συγγραφικό έργο του εκλειπόντος, είναι οργανωμένες σε τέσσερεις θεματικούς άξονες: Ελλάδα και Ευρωπαϊκή ολοκλήρωση (πρώτο μέρος), θέματα στη μεθοδολογία της Οικονομικής (δεύτερο μέρος), θεσμοί και το σύστημα της ελεύθερης οικονομίας (τρίτο μέρος), και επίκαιρες διεισδύσεις από την Αρχαία Ελλάδα (τέταρτο μέρος).

Το πρώτο μέρος εμπεριέχει δύο συμβολές. Στην αρχική, σημαντική συμβολή στην τρέχουσα συζήτηση (βλ. ενδεικτικά, Ardagna and Caselli, 2014; Major, 2014; Tsoulfidis and Tsaliki,2014) ο Γεώργιος Μπήτρος εξετάζει τα δομικά δημοσιονομικά και νομισματικά προβλήματα που αναδύονται λόγω της πρόσφατης οικονομικής κρίσης, στην Ελλάδα. Καθώς επισημαίνεται εύστοχα, με δεδομένη την απουσία των αναγκαίων θεσμικών μεταρρυθμίσεων και την ύπαρξη σοβαρών διαρθρωτικών στρεβλώσεων κατά την είσοδο της Ελλάδας στην Ευρωζώνη το 2001, λόγοι που σχετίζονται με υποβάθμιση συστημικών κινδύνων και ύπαρξη σημαντικών ευρωπαϊκών θεσμικών αδυναμιών μπορούν να εξηγήσουν την απόφαση των Ευρωπαίων ηγετών να επιτρέψουν την είσοδο της Ελλάδας στο κοινό νόμισμα. Στην επόμενη, συνοπτική συμβολή, ο Jürgen Backhaus υποδεικνύει μια βέλτιστη κατά Pareto δυνατότητα ελαχιστοποίησης των διεθνών συνεπειών μιας ενδεχόμενης ελληνικής χρεωκοπίας.

Το δεύτερο μέρος περιλαμβάνει 5 άρθρα. Στο πρώτο εξ αυτών, ο Σταύρος Δρακόπουλος αναλυει το επιστημονικό ιδεώδες της φυσικής στο έργο των Edgeworth και Fisher. Βασική θέση της μελέτης είναι ότι τα γραπτά των Edgeworth και Fisher προδίδουν την επίδραση των φυσικών επιστημών στη συγκρότηση οικονομικού λόγου και τη διατύπωση αυστηρών, μαθηματικοποιημένων οικονομικών θεωριών. Περαιτέρω, η ενίσχυση του status της νεοκλασικής Οικονομικής ως αυστηρής επιστήμης οδήγησε, τόσο σε σημαντική υποβάθμιση της συζήτησης για τα μεθοδολογικά θεμέλια της Οικονομικής, όσο και σε σαφή οριοθέτηση του γνωστικού της αντικειμένου, με πλήρη αποκλεισμό εννοιών και ευρημάτων άλλων κοινωνικών επιστημών, όπως η ψυχολογία. Στη δεύτερη συμβολή ο Μιχάλης Ζουμπουλάκης εξετάζει τα θεωρητικά ερείσματα της σύγχρονης έννοιας της επιχείρησης, με βάση το έργο των Adam Smith και J.S. Mill. Το άρθρο αντικρούει ως αβάσιμη την ευρύτερα διαδεδομένη πεποίθηση περί μη-ύπαρξης μιας θεώρίας της επιχείρησης στην κλασική πολιτική οικονομία.Οι κλασικοί οικονομολόγοι εισήγαγαν την έννοια της αγοράς ως αναλυτικής κατασκευής (αλλά και ως στόχου πολιτικής) που διευκόλυνε τη διερεύνηση των συνθηκών διανομής του πλεονάσματος μέσω μηχανισμών ικανών να διασφαλίσουν την αναπαραγωγή του οικονομικού συστήματος ως ενιαίας ολότητας. Ωστόσο, δεν παραθεώρησαν προβλήματα σχετικά με την οργάνωση της παραγωγικής διαδικασίας στο μικρο-επίπεδο: ο Smith εξήγησε την ύπαρξη των επιχειρήσεων ως μέσο αύξησης της παραγωγικότητας μέσω ενός προηγμένου τεχνικού καταμερισμού της εργασίας, ενώ ο Mill είχε την πεποίθηση ότι οι βιομηχανικές επιχειρήσεις συνιστούν αποτέλεσμα της διαδικασίας οικονομικής μεγέθυνσης.Στην προοπτική αυτή, οι Smith και Mill διέθεταν σαφή αντίληψη των προβλημάτων εσωτερικής οργάνωσης των επιχειρήσεων, των διοικητικών λειτουργιών του επιχειρηματία καθώς και των ιδιαιτεροτήτων που σχετίζονται με την τυπική θεσμική δομή των επιχειρηματικών μονάδων. Οι κλασικοί οικονομολόγοι είχαν επίγνωση ότι οι οικονομικές συναλλαγές δεν διενεργούνται σε ένα αθεσμικό κενό, και συνεπώς, η αγορά δεν συνιστούσε τον αποκλειστικό συντονιστικό μηχανισμό των ατομικών στοχοθεσιών.

Στο τρίτο άρθρο η Sarah Drakopoulou-Dodd προβαίνει σε διεξοδική επισκόπηση των ιστορικών προϋποθέσεων εμφάνισης μιας ηθικής επιχειρησιακής κουλτούρας στη Βρετανία της Θατσερικής περιόδου.Αυτή η επιχειρησιακή κουλτούρα συνιστούσε σε τελευταία ανάλυση, εκκοσμικευμένη θεολογία θεμελιωμένη σε μια επαναδιατύπωση τυπικών αξιών της βικτωριανής εποχής, συνδυασμένων με αρχές υπευθυνότητας, ατομικιστικής εργασιακής ηθικής, ελαχιστοποίησης της κρατικής παρέμβασης στην οικονομία και εξειδανίκευσης του επιχειρηματία. Η θεματική που κυριάρχησε σε αυτή την επιχειρησιακή ιδεολογία διαμορφώθηκε σε αμιγώς θρησκευτικά πλαίσια, αντλώντας από τη βαθιά ατομικιστική ηθική του βρετανικού πουριτανισμού και του βικτωριανού ήθους της εργασίας ως θρησκευτικής υποχρέωσης προς δημιουργία πλούτου.Αυτή η κοσμοαντίληψη, σε συνδυασμό προς την αναζήτηση ορθολογικών ερμηνειών του κόσμου βασισμένων στις προόδους της Νευτώνςιας φυσικής, συνέβαλε στην αποδέσμευση του θεολογικού στοχασμού από τις επιταγές μιας ηθικής της συναδέλφωσης βασισμένης σε πρότυπα συλλογικότητας, αγαθοεργίας και αμοιβαίας φροντίδας, που καλλιεργήθηκαν στη μακρόχρονη ιστορική διαδρομή της χριστιανικής εκκλησίας, από τον Κλήμεντα Αλεξανδρείας μέσω των σχολαστικών του Μεσαίωνα, εως τον Λούθηρο, τον Καλβίνο και τους βρετανούς θεολόγους του 17ου αιώνα, όπως ο Baxter. Θραύοντας μια παράδοση ιστορικής συνέχειας εστιασμένης σε αρχές φιλαλληλίας και αγάπης, ο προτεσταντισμός του 18ου αιώνα, εντεταγμένος σε μεταγενέστερα βικτωριανά πλαίσια, περιέβαλε τη δημιουργία και συσσώρευση πλούτου (ως ηθικά επιδοκιμαστέα δραστηριότητα) με ατομοκεντρικό, όχι κοινωνικό προσανατολισμό.

Ο Cosimo Perrotta επιχειρεί μια ανάγνωση της κατάστασης στασιμότητας της οικονομίας, συμβατή με την αναζήτηση νέων αναπτυξιακών δυνατοτήτων. Συχνά παραγνωρίζεται το γεγονός ότι ένα τμήμα της κοινωνίας μας δεν επιζητεί το διαρκές ρίσκο, τη φρενίτιδα του ανταγωνισμού, τη συνεχή επιδίωξη πλουτισμού.Περαν της οικονομίας της προσανατολισμένης στο κέρδος, οφείλουμε να καλλιεργήσουμε μορφές οικονομικής οργάνωσης εστιασμένες στη βιωσιμότητα, την κοινωνική αλληλεγγύη, τη συνεργατικότητα, με στόχο τη μείωση εισοδηματικών ανισοτήτων, την εκρίζωση της φτιώχειας, αλλά και την αντιμετώπιση αδικιών στην κατανομή των πόρων και των κοινωνικών ευκαιριών. Ο Perrotta επισημαίνει εύστοχα ότι στις προηγμένες κοινωνίες η επιδίωξη κέρδους επιφέρει μια ασυνήθη, ενίοτε παθολογική αύξηση των παρασιτικών προσόδων και την ανάσχεση της παραγωγής, παρά την εμφάνιση νέων κοινωνικών αναγκών. «Η αφθονία αγαθών και η υψηλή παραγωγικότητα, αντί να μειώσουν το χρόνο εργασίας, τον αύξησαν, με ταυτόχρονη μείωση μισθών και επιδείνωση των εργασιακών συθηκών. Η ανεργία είναι ακριβώς ο πυρήνας της παρούσας κρίσης. *Ενώ σε προηγούμενες κρίσεις η ανεργία προκαλείτο από την έλλειψη επενδύσεων, σήμερα στις ώριμες οικονομίες έχει ως αιτία τις ίδιες τις επενδύσεις*» (σ.σ. 80-81, *italics στο πρωτότυπο*). Από διαφορετική οπτική, ο Παναγιώτης Κορλίρας εστιάζει σε θέματα ανισότητας και κοινωνικής δικαιοσύνης στο έργο του Leon Walras: ο τελευταίος «επιβάλλει μια έννοια κοινωνικής δικαιοσύνης συλλαμβανόμενη a priori, σε μια ολιστική προοπτική που προυποθέτει ότι η δικαιοσύνη, σε συνδυασμό με την ‘τάξη’, αποτελούν απαραίτητα χαρακτηριστικά ενός εύρυθμου οικονομικού συστήματος» (σ. 98).Παρά τις εμφανείς διαφορές τους, αυτό που οι Walras και Rawls φαίνεται να συμμερίζονται, είναι μια πολιτική οικονομία μιας δημοκρατικής κοινωνίας (σ. 99).

Στο τρίτο μέρος εντάσσονται τρία άρθρα τα οποία θίγουν ζητήματα θεσμών είτε από αναλυτική οπτική, είτε από την προοπτική της εξελικτικής διαδικασίας μέσω της οποίας εμφανίστηκαν. Στο πρώτο άρθρο ο Carl Lytikens αναφέρεται σε μια υπόθεση προάσπισης περιουσιακών δικαιωμάτων ενώπιον ενός περιφερειακού Σουηδικού δικαστηρίου: η συγκεκριμένη περίπτωση αποκαλύπτει προβλήματα περιορισμένης (υπο την έννοια του Herbert Simon) ορθολογικότητας, ατελούς πληροφόρησης και λήψης αποφάσεων σε συνθήκες αβεβαιότητας, δηλ. διαδικασίες που ενέχουν υψηλό συναλλακτικό κόστος για μια ευνομούμενη, προηγμένη κοινωνία. Στο επόμενο άρθρο ο Ηλίας Κατσούλης θίγει το εξαιρετικά επίκαιρο θέμα της αναδιανομής του πλούτου σε παγκόσμια κλίμακα, λόγω και της συζήτησης των θέσεων του Thomas Piketty (βλ ενδεικτικά, Piketty,2014, 2015; Piketty and Zucman,2014).Βασική διαπίστωση εν προκειμένω είναι η πρόβλεψη ότι «η εμφάνιση μιας ευρείας και ισχυρής καταναλωτικής μεσαίας τάξης στις αναδυόμενες και αναπτυσσόμενες οικονομίες θα αντισταθμίσει το χάσμα στην κατανάλωση που δημιουργείται από την ελάττωση της αγοραστικής δύναμης της μεσαίας τάξης στον αναπτυγμένο κόσμο» (σ. 124).Η ανάδυση μεσαίων κοινωνικών στρωμάτων στο πλαίσιο της διαδικασίας οικονομικής μεγέθυνσης των αναδυόμενων οικονομιών αναμένεται ότι θα επιφέρει τις αναγκαίες συνθήκες ενίσχυσης των δημοκρατικών διεργασιών: «ακόμη και αν αυτές οι συνθήκες δεν εναρμονίζονται πλήρως προς το ιστορικό υπόδειγμα των δυτικών κοινωνιών, θα θέσουν τα θεμέλια για εκείνα τα ανθρώπινα, πολιτικά και κοινωνικά δικαιώματα που θεωρούνται απαραίτητα στα, και βάση των δημοκρατικών καθεστώτων» (σ. 124). Και τούτο διότι ο δημοκρατικός κόσμος, παρά τις εμφανείς πολιτικές, κοινωνικο-οικονομικές και πολιτισμικές διαφορές, συνιστά εκ των πραγμάτων ένα καλύτερο κόσμο.Στο τρίτο άρθρο, οι Ιωάννα-Σαπφώ Πεπελάση και Αγγελική Τζαβάρα διερευνούν στη βάση πηγών και συναφούς αρχειακού υλικού, και υπο το φως της οικονομικής ιστορίας, την περίπτωση του Constantino Bogdano, μια ελληνική παρουσία στην παράδοση των περίφημων ενετών τραπεζιτών: οι πιστωτικές και χρηματο-οικονομικές πρακτικές του Bogdano προδίδουν μια ηθική ευαισθησία στην ιδιωτική και δημόσια σφαίρα που τεινει να διαψεύδει τα ιστορικά στερεότυπα της εποχής.

Το τέταρτο τμήμα του τόμου περιλαμβάνει τέσσερεις συμβολές που διερευνούν τη λειτουργία και αποτιμούν την επίδοση σειράς θεσμών στην αρχαία Ελλάδα (βλ. ενδεικτικά,Bergh and Lyttkens,2014; Bitros and Karayiannis,2010; Karayiannis and Hatzis, 2012; Tridimas,2015).Στην πρώτη μελέτη, οι Πασχάλης Αρβανιτιδης και Νικόλαος Κυριαζής αναπτύσσουν ένα απλό υπόδειγμα δημόσιας επιλογής σε συνθήκες άμεσης δημοκρατίας. Η άμεση δημοκρατία «στηρίζει την ακριβοδίκαιη κατανομή των πολιτικών εξουσιών, τη σαφή εξειδίκευση και προστασία ιδιοκτησιακών δικαιωμάτων, τη σχετική ευθυγράμμιση ενδιαφερόντων, την επιτυχή παραγωγή και διάχυση γνώσης (σχετικά συμμετρική πληροφόρηση), καθώς και την απρόσκοπτη αλληλόδραση και συνεργασία (χαμηλό συναλλακτικό κόστος), ουσιώδεις παράγοντες ανάληψης συλλογικής δράσης στην κατεύθυνση της μεγέθυνσης και ευημερίας» (σ. 169), σύμφωνα με την πολιτική εμπειρία της αρχαίας Αθηναϊκής δημοκρατίας.

Η οπτική αυτή διευρύνεται στη μελέτη των Νικολάου Κυριαζή, Ξενοφώντα Παπαρρηγοπουλου και Εμμανουήλ-Μάριου Οικονόμου, οι οποίοι αναζητούν την προέλευση των αξιών της Αθηναϊκής δημοκρατίας στη διαδικασία μεταφοράς και βέλτιστης προσαρμογής στη διακυβέρνηση της πόλης-κράτους, των ηθικών ιδεωδών που αναπτύχθηκαν στην Αθηναϊκή φάλαγγα.Πρόκειται για μια ευρύτερη διαδικασία μετασχηματισμού και διάχυσης, στο πεδίο της πολιτικής, των τυπικά στρατιωτικών αξιών της ομόνοιας, ισότητας, εμπιστοσύνης, αλληλεγγύης, και συνεργασίας.Ανάλογες αναδυόμενες δημοκρατικές πολιτικές αξίες υποδηλώνουν μια κοινότητα συμφερόντων που διασφαλίζει παίγνια θετικού αθροίσματος για όλα τα εμπλεκόμενα μέρη (σ. 157), γεγονός που διανοίγει γόνιμες ερευνητικές οδούς και σε άλλες αντίστοιχες περιπτώσεις (Ιταλικές πόλεις-κράτη στην Αναγέννηση, Ηνωμένες Ολλανδικές Επαρχίες και Αγγλία κατά τον 17ο αιώνα). Ο Κωνσταντίνος Κόλμερ στο επόμενο άρθρο, εξετάζει τη σχέση μεταξύ οικονομίας της αγοράς και άμεσης δημοκρατίας, αναλύοντας το πώς και γιατί οι αρχές της ισονομίας, ισηγορίας και ομόνοιας προσαρμόστηκαν σε δομές ελεύθερης αγοράς ως αναγκαία, αλλ’ όχι επαρκής συνθήκη άμεσης δημοκρατίας.Τέλος, ο Χρήστος Μπαλόγλου εντοπίζει τις καταβολές του θεσμού των συσσιτίων στις οικονομικές πρακτικές της αρχαίας Σπάρτης και Κρήτης, και ανιχνεύει την ιστορική τους αναβίωση στα γεύματα αγάπης των πρωτο-χριστιανικών κοινοτήτων.Αναφερόμενος διεξοδικά στην οικονομική ηθική του Παύλου και ειδικώτερα στη λογεία (βλ. Ogereau,2012) ως αναδιανεμητικό μηχανισμό μεταφοράς οικονομικού πλεονάσματος στους κοινωνικά ασθενέστερους πιστούς, ο Μπαλόγλου θεωρεί τα κοινά γεύματα ως μέσο ενίσχυσης της κοινωνικής συνοχής με βάση το ιδεώδες της οικονομικής αυτάρκειας και την αναζήτηση δυνατοτήτων ακριβοδίκαιης διανομής, αντί της συσσώρευσης πλούτου.

Παρά την εμφανή διαφορετικότητα θέσεων και προσεγγίσεων, οι συνεισφορές αυτού του επιμελημένου και άρτια διαρθρωμένου συλλογικού τόμου συμβάλλουν στην πληρέστερη διασάφηση επίκαιρων προβλημάτων στο σύγχρονο παγκοσμιοποιημένο περιβάλλον στο οποίο αξίες, θεσμοί και κανονιστικά πρότυπα, αντικείμενο προσφιλούς ενασχόλησης του αείμνηστου Τάσου, διαδραματίζουν καθοριστικό ρόλο σε θέματα έρευνας και κοινωνικής πολιτικής, με έμφαση στην ελευθερία, τη δημοκρατία και την κοινωνική δικαιοσύνη.

Παραπομπές

Ardagna,S. and Caselli,F.(2014).The political economy of the Greek debt crisis: A tale of two bailouts. *American Economic Journal: Macroeconomics, 6*(4):291-323.

Bergh,A. and Lyttkens,C.H.(2014).Measuring institutional quality in ancient Athens. *Journal of Institutional Economics, 10*(2):279-31.

Bitros,G.C. and Karayiannis,A.D.(2010).Entrepreneurial morality: Some indications from Greece. *European Journal of International Management, 4*(4):333-361.

Karayiannis,A.D. and Hatzis,A.N.(2012).Morality, social norms and the rule of law as transaction cost-saving devices:The case of ancient Athens.*European Journal of Law and Economics, 33*(3):621-643.

Major,I.(2014).A political economy application of the “Tragedy of the anticommons”: The Greek government debt crisis. *International Advances in Economic Research, 20*(4):425-437.

Ogereau, J.M.(2012).The Jerusalem collection as koivwvíα: Paul's global politics of socio-economic equality and solidarity. *New Testament Studies, 58*(3):360-378.

Piketty,T.(2015).Putting distribution back at the center of Economics: Reflections on capital in the twenty-first century.*Journal of Economic Perspectives*, 29(1):67-88.

Piketty,T.(2014).Capital in the twenty-first century: A multidimensional approach to the history of capital and social classes.*British Journal of Sociology, 65*(4):736-747.

Piketty,T. and Zucman,G.(2014).Capital is back: Wealth-income ratios in rich countries 1700-2010. *Quarterly Journal of Economics, 129*(3):1255-1310.

Tridimas,G.(2015).War, disenfranchisement and the fall of the ancient Athenian democracy.*European Journal of Political Economy,* 38: 102-117.

Tsoulfidis,L. and Tsaliki,P.(2014).Unproductive labour, capital accumulation and profitability crisis in the Greek economy.*International Review of Applied Economics, 28*(5):562-585.

Γιώργος Γκότσης,

Αν. Καθ.,ΜΙΘΕ, ΕΚΠΑ.